
Text rozhodnutia
Súd: Krajský súd Prešov Spisová značka: 11CoPr/1/2020 Identifikačné číslo súdneho spisu: 8719203353 Dátum vydania rozhodnutia: 26. 11. 2020 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2020:8719203353.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Viery Zoľákovej a členov senátu JUDr. Milana Majerníka a JUDr. Andreja Radomského, v právnej veci žalobcu: Y. Y., O.. XX.XX.XXXX, V. B. XXX, XXX XX X. G., právne zastúpeného JUDr. Martinom Tomasom, advokátom, IČO: 43 267 408, so sídlom Francisciho 3288, 058 01 Poprad, proti žalovanému: LESY Slovenskej republiky, štátny podnik, IČO: 36 038 351, so sídlom Námestie SNP 8, 974 01 Banská Bystrica, právne zastúpenému Mgr. Ivanom Mazancom, usadeným euroadvokátom, IČO: 42 344 671, so sídlom Metodova 3331/12, 080 01 Prešov, o neplatnosť okamžitého skončenia pracovného pomeru s príslušenstvom, o odvolaní žalovaného proti rozsudku Okresného súdu Poprad, č. k. 10Cpr/11/2019-74 z 24. januára 2020 takto r o z h o d o l : Potvrdzuje rozsudok súdu prvej inštancie vo výrokoch, ktorými súd určil, že okamžité skončenie pracovného pomeru z dôvodu závažného porušenia pracovnej disciplíny žalobcom z 3. júna 2019 je neplatné a pracovný pomer uzatvorený medzi žalobcom a žalovaným na základe pracovnej zmluvy č. j. XXX/XXXX z 28. augusta 2013 naďalej trvá a vo výroku o trovách konania. Odmieta odvolanie proti výroku o vylúčení nároku žalobcu na náhradu mzdy voči žalovanému od 20. júna 2019 až do právoplatného rozhodnutia súdu na samostatné konanie. Priznáva žalobcovi proti žalovanému nárok na náhradu trov odvolacieho konania v rozsahu 100 %. o d ô v o d n e n i e : 1. Okresný súd Poprad (ďalej len „súd prvej inštancie“) napadnutým rozsudkom určil, že okamžité skončenie pracovného pomeru z dôvodu závažného porušenia pracovnej disciplíny žalobcom z 3. júna 2019 je neplatné a pracovný pomer uzatvorený medzi žalobcom a žalovaným na základe pracovnej zmluvy č. j. XXX/XXXX z 28. augusta 2013 naďalej trvá, vylúčil na samostatné konanie nárok žalobcu na náhradu mzdy voči žalovanému od 20. júna 2019 až do právoplatného rozhodnutia súdu a priznal žalobcovi proti žalovanému nárok na náhradu trov konania v plnom rozsahu, o výške ktorej rozhodne po právoplatnosti rozsudku, samostatným uznesením. 2. 2.1 Súd prvej inštancie vychádzal pri rozhodovaní zo skutočností, že medzi žalobcom a žalovaným bol na základe pracovnej zmluvy z 28. augusta 2013 (ďalej len „pracovná zmluva“) založený pracovný pomer na dobu neurčitú. V tejto zmluve si strany sporu dohodli deň nástupu do práce 1. september 2013, miesto výkonu práce lesný obvod 09 Podolínec, LS Sabinov a druh práce: vedúci lesného obvodu. Žalovaný vykonal v období od 26. apríla 2019 do 30. apríla 2019, v lesnom obvode Podolínec kontrolu, z ktorej vyhotovil 6. mája 2019 protokol o výsledku kontroly. Žalovaný 3. júna 2019 okamžite skončil pracovný pomer so žalobcom, v ten istý deň toto okamžité skončenie pracovného pomeru so žalobcom aj prerokoval na ústredí odštepného závodu Prešov a vyhotovil záznam z tohto prerokovania. O okamžitom skončení pracovného pomeru bola vyhotovená v ten istý deň aj osobitná listina, ktorá bola odovzdaná žalobcovi, avšak žalobca ju odmietol prevziať. Žalovaný v okamžitom skončení pracovného pomeru uviedol: „Podľa § 68 ods. 1 písm. b) Zákonníka práce okamžite s vami končíme pracovný pomer uzatvorený pracovnou zmluvou č. j. 150/2013 zo dňa 28.08.2013 z dôvodu, že ste závažne porušili pracovnú disciplínu a pracovné povinnosti tým, že ste porušili a nedodržiavali zákon č. 326/2005 Z.z. o lesoch v platnom znení, zákon č. 113/2018 Z.z. o uvádzaní dreva a výrobkov z dreva na vnútorný trh, vyhlášku MP SR č. 232/2006 Z.z. o vyznačovaní ťažby dreva, označovaní vyťaženého dreva a sortimentácii ťažbového fondu, ako aj vnútorné predpisy a smernice štátneho podniku LESY SR (viď protokol o výsledku kontroly zo 06.05.2019). Platný Pracovný poriadok účinný od 01.07.2018 považuje tento skutok za závažné porušenie pracovnej disciplíny, a preto nie je možné vás ďalej v pracovnom pomere zamestnávať, a to ani počas výpovednej doby. Vzhľadom na to sa váš pracovný pomer skončí doručením písomného vyhotovenia okamžitého skončenia pracovného pomeru. Skutočnosti, ktoré ste pri prerokovaní okamžitého skončenia pracovného pomeru uviedli na svoju obranu nepovažujeme za dostatočné na to, aby ste mohli ďalej zotrvať v pracovnom pomere.“ Žalovaný v zázname z prerokovania okamžitého skončenia pracovného pomeru, na ktorom boli prítomní za odštepný závod Prešov riaditeľ, personalista a právny zástupca, uviedol, že v období od 26. apríla 2019 do 30. apríla 2019 bola kontrolnou skupinou v zložení C.. C. F. a C.. R. Š. vykonaná v lesnom obvode Podolínec kontrola so zameraním na dodržiavanie smernice Sm LV 001(7) - Samovýroba dreva v podmienkach štátneho podniku LESY SR, smernice Sm LV 015(2) - Systém náležitej starostlivosti pri prvom uvádzaní dreva na trh a vyhlášky MP SR č. 232/2006 Z.z. o vyznačovaní ťažby dreva, označovaní vyťaženého dreva a dokladoch o pôvode dreva v platnom znení, pričom kontrolovaným obdobím bol rok 2018 - aktuálny stav. Z predmetnej kontroly je vyhotovený protokol o výsledku kontroly zo 6. mája 2019, v ktorom sú podrobne uvedené zistené nedostatky a skutočnosti, ktoré sú v rozpore so zákonnými a vnútornými pravidlami štátneho podniku LESY SR. Na základe výsledkov kontroly uvedených v predmetnom protokole konštatujem, že ste závažne porušili pracovnú disciplínu a pracovné povinnosti tým, že ste porušili a nedodržiavali zákon č. 326/2005 Z.z. o lesoch v platnom znení, zákon č. 113/2018 Z.z. o uvádzaní dreva a výrobkov z dreva na vnútorný trh, vyhlášku MP SR č. 232/2006 Z.z. o vyznačovaní ťažby dreva, označovaní vyťaženého dreva a sortimentácie ťažbového fondu, ako aj vnútorné predpisy a smernice štátneho podniku LESY SR (nedostatky a zistenia sú podrobne uvedené v protokole o výsledku kontroly zo 6. mája 2019). Platný pracovný poriadok účinný od 1. júla 2018 považuje tento skutok za závažné porušenie pracovnej disciplíny, a preto nie je možné vás ďalej zamestnávať, a to ani počas výpovednej doby. Na základe vyššie uvedených zistení s vami okamžite končíme pracovný pomer dojednaný pracovnou zmluvou č. j. 150/2013 z 28. augusta 2013 dňom 3. júna 2019. Podľa protokolu o výsledku kontroly z 30. mája 2019 pri kontrole vystavených súhlasov za roky 2018 a 2019 bolo zistené, že pri ich vystavovaní dochádza k pozmeňovaniu dátumov vydania a platnosti súhlasov. Dátumy v evidencii súhlasov sú odlišné od dátumov na vytlačených a dodávateľom prác podpísaných súhlasoch na ťažbu dreva. Vo viacerých prípadoch došlo na LS k dodatočnému vystavovaniu alebo dodatočnému opravovaniu súhlasov na ťažbu dreva po vykonaní ťažby. V poraste 2A 0 bola podľa evidencie WebLes vykonaná v mesiaci 2, 3, 4, 6/2018 ťažba v množstve 92,10 m3, súhlas na ťažbu dreva č. 162/2018/23/03 bol vydaný na 93 m3 15. januára 2019, v poraste 26B 0 bola podľa evidencie WebLes vykonaná v mesiaci 1, 6/2018 ťažba v množstve 37,90 m3, súhlas na ťažbu dreva č. 163/2018/23/03 bol vydaný na 67,74 m3 15. januára 2019, v poraste 27B 0 bola podľa evidencie WebLes vykonaná v mesiaci 7/2018 ťažba v množstve 21,24 m3, súhlas na ťažbu dreva č. 164/2018/23/03 bol vydaný na 34 m3 15. januára 2019, v poraste 32B 0 bola podľa evidencie WebLes vykonaná v mesiaci 1, 2/2018 ťažba v množstve 207,14 m3, súhlas na ťažbu dreva č. 165/2018/23/03 bol vydaný na 207 m3 15. januára 2019, v poraste 202B 0 bola podľa evidencie WebLes vykonaná v mesiaci 2/2018 ťažba v množstve 50,02 m3, súhlas na ťažbu dreva č. 166/2018/23/03 bol vydaný na 50 m3 15. januára 2019 a ťažba bola 50,02 m3 15. januára 2019, v poraste 2B 0 bola podľa evidencie WebLes vykonaná v mesiaci 1 - 6/2018 ťažba v množstve 330,07 m3, súhlas na ťažbu v tomto poraste sa v evidencii súhlasov na ťažbu dreva za rok 2018 nenachádza, v poraste 14A 1 bola podľa evidencie WebLes vykonaná v mesiaci 6, 11/2018 ťažba v množstve 2,92 m3, súhlas na ťažbu v tomto poraste sa v evidencii súhlasov na ťažbu dreva za rok 2018 nenachádza ... Pri vonkajšej kontrole 26. apríla 2018 bolo v poraste zistených cca sedem kusov vyrúbaných surových kmeňov SM ponechaných na zemi. Vrcholové časti z vyrúbaných stromov boli z porastu vytiahnuté. Ťažba v poraste bola vykonaná bez súhlasu na ťažbu dreva ... Pri vonkajšej kontrole bolo zistené, že v poraste bolo vyrúbaných v posledných dvoch až troch mesiacoch cca desať stromov SM (na sústrednej ploche) o priemernej hmotnatosti 0,74 m3 a cca päť kusov SM v priebehu minulého roka. V poraste sa vyrúbané stromy nenachádzali, ostala len pomerne čerstvá haluzina, čím došlo ku krádeži cca 10 m3 kvalitných surových kmeňov. OR PZ v Starej Ľubovni, odbor poriadkovej polície, obvodné oddelenie Podolínec uznesením, sp. zn. ČVS: ORP-172/PD-SL-2019 z 2. septembra 2019 vyhovel sťažnosti podanej právnym zástupcom žalovaného proti uzneseniu povereného príslušníka PZ z 24. júna 2019, ktorým bolo rozhodnuté o odmietnutí veci podľa § 197 ods. 1 písm. d) zákona č. 301/2005 Z.z. Trestný poriadok (ďalej len „Trestný poriadok“) vo veci týkajúcej sa trestného oznámenia, ktoré podal na obvodnom oddelení PZ v Podolínci vedúci lesnej správy Sabinov po kontrole vykonanej v období 26. apríla 2019 až 30. apríla 2019 v lesnom obvode Podolínec. 2.2 Súd prvej inštancie mal z výsledkov vykonaného dokazovania za preukázané, že okamžité skončenie pracovného pomeru trpí prioritne vadami formálno-právnymi. Okamžité skončenie pracovného pomeru bolo 3. júna 2019 urobené písomne, bolo doručené žalobcovi za prítomnosti riaditeľa odštepného závodu, personalistu a právneho zástupcu, avšak žalobca túto listinu odmietol prevziať, čo je zaznamenané na listine o tomto právnom úkone spolu s podpismi uvedených osôb. Doručenie okamžitého skončenia pracovného pomeru bolo vykonané v súlade s § 38 zákona č. 311/2001 Z.z. Zákonník práce (ďalej len „Zákonník práce“). Okamžité skončenie pracovného pomeru bolo dané pre závažné porušenie pracovnej disciplíny, avšak v tejto listine chýba uvedenie konkrétnych porušení pracovnej disciplíny žalobcom, odkazuje sa na protokol o výsledku kontroly zo 6. mája 2019, ako aj na nedodržanie zákona č. 326/2005 Z.z. o lesoch, zákona č. 113/2018 Z.z. o uvádzaní dreva a výrobkov z dreva na vnútorný trh, vyhlášky MP SR č. 232/2006 Z.z. o vyznačovaní ťažby dreva, označovaní vyťaženého dreva a sortimentácie ťažbového fondu, ako aj vnútorných predpisov a smerníc štátneho podniku LESY SR. 2.3 Vychádzajúc z uvedeného súd prvej inštancie konštatoval, že z dôvodu, na základe ktorého sa žalovaný rozhodol okamžite ukončiť pracovný pomer so žalobcom nie je zrejmé, kedy, kde a akým spôsobom sa žalobca dopustil porušenia pracovnej disciplíny. Teda nie je možné zistiť, či dôvod skončenia pracovného pomeru je uplatnený v rámci objektívnej jednoročnej lehoty od vzniku dôvodu. Zároveň nie je možné posúdiť ani intenzitu porušenia pracovnej disciplíny zo strany žalobcu. Hoci žalovaný označil dôkazy, ktorými malo byť preukázané porušenie pracovnej disciplíny žalobcom, okamžité skončenie pracovného pomeru neobsahuje formálno-právne náležitosti, v dôsledku čoho súd určil, že toto okamžité skončenie pracovného pomeru za neplatné, a teda pracovný pomer uzatvorený medzi žalobcom a žalovaným na základe pracovnej zmluvy č. j. XXX/XXXX z 28. augusta 2013 naďalej trvá. Nárok na náhradu mzdy vylúčil súd na samostatné konanie. 2.4 Súd prvej inštancie predmet sporu právne posúdil podľa ustanovenia § 68 ods. 1 písm. b), ods. 2, § 70, § 79 ods. 1 zákona č. 311/2001 Z.z. Zákonník práce. 2.5 O náhrade trov konania rozhodol súd prvej inštancie podľa ustanovenia § 255 ods. 1 zákona č. 160/2015 Z.z. Civilný sporový poriadok (ďalej len „CSP“) v spojení s § 262 ods. 1 CSP a s ohľadom na skutočnosť, že žalobca bol v konaní úspešný v celom rozsahu, priznal žalobcovi proti žalovanému nárok na náhradu trov konania v plnom rozsahu, o výške ktorej rozhodne po právoplatnosti rozsudku, samostatným uznesením. 3. Proti tomuto rozsudku v celom rozsahu podal v zákonom stanovenej lehote odvolanie žalovaný. Namietal, že súd prvej inštancie nevykonal navrhnuté dôkazy, potrebné na zistenie rozhodujúcich skutočností, súd prvej inštancie dospel na základe vykonaných dôkazov k nesprávnym skutkovým zisteniam a rozhodnutie súdu prvej inštancie vychádza z nesprávneho právneho posúdenia veci. V súvislosti s namietaným nesprávnym právnym posúdením veci poukázal na ustanovenie 3.6 Postihy za porušovanie pracovnej disciplíny, 3.6.1. Závažné porušenia pracovnej disciplíny písm. c) smernice Sm O 002 (2) Pracovného poriadku, podľa ktorého krádež, sprenevera, pokus o krádež majetku zamestnávateľa, používanie majetku podniku bez povolenia zamestnávateľa na súkromné účely, alebo iné konanie zamestnanca, ktorého následkom je úmyselné zničenie, poškodenie alebo zmenšenie majetku zamestnávateľa, sa považuje za závažné porušenie pracovnej disciplíny. Následkom môže byť okamžité skončenie pracovného pomeru v zmysle § 68 ods. 1 písm. b) Zákonníka práce. Čo sa týka namietaných nesprávnych skutkových zistení mal za to, že dôkazným prostriedok toho, že z jeho strany boli riadnym, nezameniteľným spôsobom vymedzené dôvody okamžitého skončenia pracovného pomeru je okamžité skončenie pracovného pomeru spolu so záznamom z prerokovania protokolu o výsledku kontroly na LS Sabinov, v dôsledku čoho posúdil konanie žalobcu ako odporujúce dobrým mravom. Zároveň pripomenul, že voči žalobcovi sú Okresným riaditeľstvom Policajného zboru Stará Ľubovňa, odbor poriadkovej polície, Obvodným oddelením Podolínec vedené pod ČVS: ORP-177/ PD-SL-2019 a ČVS: ORP-172/PD-SL-2019 trestné konania, na základe podozrenia zo spáchania trestného činu krádeže a trestného činu podvodu, ktoré súvisia s porušením povinnosti žalobcu ako zamestnanca žalovaného. Vec vedená pod ČVS: ORP-172/PD-SL-2019 bola uznesením z 31. januára 2020 postúpená na prejednanie priestupku Okresnému úradu Stará Ľubovňa, Pozemkovému a lesnému odboru, a to z dôvodu, že konaním žalobcu došlo k porušeniu vnútropodnikových smerníc, pracovného poriadku, zákona č. 326/2005 Z.z. o lesoch a vyhlášky MP SR č. 232/2006 Z.z. o vyznačovaní ťažby dreva, označovaní vyťaženého dreva a sortimentácie ťažbového fondu. Ďalej žalovaný tvrdil, že ak žalobca podpísal pred okamžitým skončením pracovného pomeru záznam z prerokovania okamžitého skončenia pracovného pomeru, musel si byť vedomý konkrétnych pochybení v rámci svojej pracovnej činnosti pre zamestnávateľa. Rovnako podpísaním protokolu o výsledku kontroly potvrdil, že si je vedomý týchto výsledkov. Na základe uvedených skutočností žalovaný žiadal, aby odvolací súd napadnutý rozsudok zmenil tak, že žalobu v celom rozsahu zamieta a žalobca je povinný uhradiť žalovanému trovy konania v rozsahu 100 %, alternatívne aby napadnutý rozsudok zrušil a vec vrátil súdu prvej inštancie na ďalšie konanie a nové rozhodnutie. 4. K odvolaniu žalovaného sa vyjadril žalobca podaním z 19. mája 2020. Uviedol, že trvá na tom, že okamžité skončenie pracovného pomeru zo strany žalovaného je neplatné z dôvodu, že neobsahuje formálno-právne náležitosti vyžadované ustanovením § 70 Zákonníka práce. Podotkol tiež, že doteraz nebolo rozhodnuté ani o tom, či jeho konaním došlo k spáchaniu priestupku. Na základe uvedených skutočností žalobca navrhol, aby odvolací súd napadnutý rozsudok potvrdil v celom rozsahu. Zároveň si proti žalovanému uplatnil nárok na náhradu trov prvoinštančného a odvolacieho konania v rozsahu 100 %, vrátane trov právneho zastúpenia. 5. K vyjadreniu žalobcu sa vyjadril žalovaný podaním z 15. júna 2020. Zopakoval argumenty uvádzané v odvolaní a opakovane žiadal aby odvolací súd napadnutý rozsudok zmenil tak, že žalobu v celom rozsahu zamieta a žalobca je povinný uhradiť žalovanému trovy konania v rozsahu 100 %, alternatívne aby napadnutý rozsudok zrušil a vec vrátil súdu prvej inštancie na ďalšie konanie a nové rozhodnutie. 6. K vyjadreniu žalovaného sa vyjadril žalobca podaním z 25. júna 2020. Zopakoval argumenty uvádzané vo svojom predchádzajúcom vyjadrení a opakovane navrhol, aby odvolací súd napadnutý rozsudok potvrdil v celom rozsahu. Zároveň si proti žalovanému opakovane uplatnil nárok na náhradu trov prvoinštančného a odvolacieho konania v rozsahu 100 %, vrátane trov právneho zastúpenia. 7. Žalobca doplnil vyššie uvedené vyjadrenie podaním z 26. júna 2020. Uviedol, že 19. júna 2020 Slovenská lesnícko-drevárska inšpekcia postúpila vyšetrovací spis ČVS: ORP-172/PD-SL-2019 (opäť) Okresnému úradu Stará Ľubovňa, Odboru všeobecnej vnútornej správy, z čoho je podľa neho zrejmé, že doposiaľ nebolo rozhodnuté (preukázané), že uvedeným konaním došlo zo strany žalobcu k spáchaniu akéhokoľvek priestupku. 8. Skôr ako Krajský súd v Prešove ako odvolací súd (§ 34 CSP) mohol pristúpiť k meritórnemu preskúmaniu veci na základe odvolania podaného žalovaným a začať sa zaoberať dôvodmi ním podaného odvolania, musel preskúmať splnenie podmienok pre jeho rozhodnutie - prípustnosť podania odvolania proti výroku o vylúčení nároku žalobcu na náhradu mzdy voči žalovanému od 20. júna 2019 až do právoplatného rozhodnutia súdu na samostatné konanie. Pri takomto preskúmaní zistil, že žalovaný podal odvolanie proti výroku rozsudku o vylúčení veci na samostatné konanie, proti ktorému odvolanie nie je prípustné. 9. Podľa § 355 ods. 2 CSP proti uzneseniu súdu prvej inštancie je prípustné odvolanie, ak to zákon pripúšťa. 10. Podľa § 357 CSP odvolanie je prípustné proti uzneseniu súdu prvej inštancie o a) zastavení konania, b) odmietnutí podania vo veci samej, c) odmietnutí žaloby na obnovu konania, d) návrhu na nariadenie neodkladného opatrenia alebo zabezpečovacieho opatrenia, e) zrušení neodkladného opatrenia alebo zabezpečovacieho opatrenia podľa § 334 a 335 ods. 1, f) návrhu na opravu chýb v písaní a počítaní a iných zrejmých nesprávností, okrem odôvodnenia, g) zamietnutí návrhu na doplnenie rozsudku, h) zamietnutí návrhu na zrušenie rozsudku pre zmeškanie, i) návrhu na predbežnú vykonateľnosť rozsudku, j) odklade vykonateľnosti rozhodnutia, k) povinnosti zložiť zábezpeku vo veciach práva duševného vlastníctva, l) zabezpečení dôkazného prostriedku, m) nároku na náhradu trov konania, n) prerušení konania podľa § 162 ods. 1 písm. a) a § 164, o) návrhu na uznanie cudzieho rozhodnutia, o návrhu na vyhlásenie vykonateľnosti cudzieho rozhodnutia a vo veciach výkonu cudzieho rozhodnutia. 11. Podľa § 386 písm. c) CSP odvolací súd odmietne odvolanie, ak smeruje proti rozhodnutiu, proti ktorému nie je odvolanie prípustné. 12. V tejto súvislosti odvolací súd podotýka, že uznesenie o vylúčení veci na samostatné konanie je uznesením, ktorým sa upravuje vedenie konania, proti ktorému nie je prípustné odvolanie a ktorým súd nie je viazaný. 13. Na základe uvedeného odvolací súd odvolanie proti výroku o vylúčení veci na samostatné konanie podľa § 386 písm. c) CSP odmietol. 14. Krajský súd v Prešove ako súd odvolací, v rámci kompetencií vyplývajúcich z ustanovenia § 34 CSP, po zistení, že odvolanie bolo podané v zákonom stanovenej lehote (§ 362 ods. 1 CSP), oprávnenou osobou (§ 359 CSP), prejednal odvolanie podané žalovaným a preskúmal rozhodnutie súdu prvej inštancie, ako aj konanie mu predchádzajúce v zmysle zásad vyplývajúcich z ust. § 378 a nasl. CSP bez toho, aby nariadil odvolacie pojednávanie podľa § 385 CSP (a contrario) a na tomto pojednávaní zopakoval, či doplnil dokazovanie vykonané prvoinštančným súdom. Právnym dôsledkom takéhoto postupu odvolacieho súdu je jeho viazanosť skutkovým stavom zisteným súdom prvej inštancie (§ 382, § 385 CSP). Pri preskúmavaní napadnutého rozsudku bol odvolací súd viazaný dôvodmi podaného odvolania do tej miery, že nebol oprávnený tento rozsudok preskúmavať z iných dôvodov, než ktoré boli výslovne uvedené v podanom odvolaní. Výnimkou by mohli byť len vady konania, ktoré sa týkajú procesných podmienok, aj keď neboli v odvolacích dôvodoch uplatnené (§ 380 ods. 1, 2 CSP). Pretože rozsudok vo veci samej musí byť verejne vyhlásený, odvolací súd uverejnil v zákonom stanovenej lehote miesto a čas verejného vyhlásenia rozsudku na úradnej tabuli súdu a webovej stránke Krajského súdu v Prešove (§ 378 ods. 2, § 219 ods. 1, 3 CSP). Po prieskume napadnutého rozhodnutia podľa vyššie uvedených zásad (§ 379, § 380 ods. 1, 2 CSP) dospel odvolací súd k záveru, že odvolanie žalovaného nie je dôvodné a rozhodnutie súdu prvej inštancie je potrebné v napadnutom rozsahu potvrdiť. 15. Podľa § 387 ods. 1 CSP odvolací súd rozhodnutie súdu prvej inštancie potvrdí, ak je vo výroku vecne správne. Podľa § 387 ods. 2 CSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 16. Odvolací súd v odvolacom konaní posúdil relevantnosť konkrétnych odvolacích dôvodov v kontexte s namietaným nesprávnym právnym posúdením, to, či súd prvej inštancie na zistený skutkový stav správne, v úplnosti, aplikoval príslušné právne predpisy, či riadne svoje rozhodnutie odôvodnil, to všetko s prihliadnutím na to, že v odôvodnení rozhodnutia nemusí byť daná odpoveď na každú námietku alebo argument v opravnom prostriedku, ale iba na tie, ktoré majú rozhodujúci význam pre rozhodnutie o odvolaní (Ústavný súd Slovenskej republiky II. ÚS 78/05). 17. Vo veci sa v dostatočnom rozsahu zistil skutkový stav a zo zistených skutočností bol vyvodený správny právny záver. Keďže ani v priebehu odvolacieho konania sa na týchto skutkových a právnych zisteniach nič nezmenilo odvolací súd si osvojil náležité a presvedčivé odôvodnenie rozhodnutia prvoinštančným súdom, na ktoré v plnom rozsahu odkazuje. V odôvodnení rozsudku súd prvej inštancie dostatočným, jasným, zrozumiteľným a výstižným spôsobom vysvetlil, ktoré skutočnosti považoval za preukázané, z akých dôkazov vychádzal a akými úvahami sa pri hodnotení dôkazov riadil. Podrobným spôsobom objasnil, na základe akých skutočností a na podklade akej právnej úpravy vec právne posúdil. V nadväznosti na uvedené odvolací súd nepovažoval za potrebné opakovať resp. dopĺňať rozhodnutie súdu prvej inštancie. Len na zdôraznenie správnosti rozhodnutia súdu prvej inštancie uvádza: 18. Podľa § 59 ods. 1 písm. c) Zákonníka práce pracovný pomer možno skončiť okamžitým skončením. 19. Podľa § 68 ods. 1 písm. b) Zákonníka práce zamestnávateľ môže okamžite skončiť pracovný pomer výnimočne a to iba vtedy, ak zamestnanec porušil závažne pracovnú disciplínu. Podľa § 68 ods. 2 Zákonníka práce zamestnávateľ môže podľa odseku 1 okamžite skončiť pracovný pomer iba v lehote dvoch mesiacov odo dňa, keď sa o dôvode na okamžité skončenie dozvedel, najneskôr však do jedného roka odo dňa, keď tento dôvod vznikol. O začiatku a plynutí lehoty rovnako platia ustanovenia § 63 ods. 4 a 5 <https://www.slov-lex.sk/pravne-predpisy/SK/ ZZ/2001/311/20200730>. 20. Podľa § 70 Zákonníka práce okamžité skončenie pracovného pomeru musí zamestnávateľ aj zamestnanec urobiť písomne, musia v ňom skutkovo vymedziť jeho dôvod tak, aby ho nebolo možné zameniť s iným dôvodom, a musia ho v ustanovenej lehote doručiť druhému účastníkovi, inak je neplatné. Uvedený dôvod sa nesmie dodatočne meniť. 21. Pokiaľ žalovaný v odvolaní namietal, že súd prvej inštancie vec nesprávne právne posúdil, odvolací súd konštatuje, že v zmysle záverov konštantnej judikatúry právnym posúdením je činnosť súdu, pri ktorej zo skutkových zistení sú vyvodzované právne závery a aplikovaná konkrétna právna norma na zistenie skutkového stavu. Nesprávne právne posúdenie je chybnou aplikáciou práva na zistený skutkový stav; dochádza k nemu vtedy, ak súd nepoužil správny, náležitý právny predpis, alebo ak síce aplikoval správny právny predpis, nesprávne ho interpretoval, alebo ak zo správnych skutkových záverov vyvodil nesprávne právne závery. 22. Odvolací súd nespochybňuje, že žalovaný mal závažné porušenie pracovnej disciplíny, dôsledkom ktorého mohlo byť okamžité skončenie pracovného pomeru, upravené v Pracovnom poriadku, ani to, že žalovaný mohol so žalobcom ukončiť pracovný pomer, ak sa žalobca dopustil konania, ktoré je vymedzené v tomto dokumente. V prejednávanej veci je však rozhodujúcou otázka, či žalovaný pri okamžitom skončení pracovného pomeru so žalobcom dodržal postup, ktorý je ustanovený v § 70 Zákonníka práce. 23. V tejto súvislosti k odvolacej námietke žalovaného, že súd prvej inštancie dospel na základe vykonaných dôkazov k nesprávnym skutkovým zisteniam, odvolací súd uvádza, že súd hodnotí jednotlivý dôkaz z hľadiska jeho dôležitosti (relevancia vo vzťahu k zisťovaným skutočnostiam), zákonnosti (a to z pohľadu jeho získania, ako aj vykonania) a pravdivosti (hodnovernosť zdroja). Po „individuálnej selekcii“ následne súd hodnotí všetky dôkazy vo vzájomnej súvislosti (pri tomto hodnotení už pravdivosť dôkazu posudzuje aj v súvislosti s prípadným rozporom s inými dôkazmi). K nesprávnym skutkovým zisteniam z vykonaných dôkazov súd dospeje nesprávnym vyhodnotením dôležitosti alebo pravdivosti dôkazov alebo porušením pravidiel formálnej logiky. 24. Ak žalovaný v odvolaní poukazuje na záznam z prerokovania protokolu o výsledku kontroly na LS Sabinov, ktorý je podľa neho dôkazným prostriedkom preukazujúcim, že z jeho strany boli skutkovo vymedzené dôvody výpovede, odvolací súd pripomína, že v súlade s ustanovením § 70 Zákonníka práce dôvod okamžitého skončenia pracovného pomeru sa musí v okamžitom skončení pracovného pomeru skutkovo vymedziť tak, aby ho nebolo možné zameniť s iným dôvodom. Keďže citované ustanovenie je kogentnou právnou normou, od ktorej a od povinnosti správania sa v ktorej nie je prípustná žiadna odchýlka, rovnako ako nie je prípustné ani jej vylúčenie alebo obmedzenie účastníkmi právneho vzťahu, skutočnosť, že dôvod výpovede je skutkovo vymedzený v zázname z prerokovania protokolu o výsledku kontroly na LS Sabinov je v danej veci irelevantná. Rovnako za irelevantné považuje odvolací súd domnienky žalovaného, že žalobca si v dôsledku podpísania záznamu z prerokovania okamžitého skončenia pracovného pomeru alebo protokolu o výsledku kontroly musel si byť vedomý konkrétnych pochybení v rámci svojej pracovnej činnosti pre zamestnávateľa. 25. Čo sa týka trestných konaní vedených proti žalobcovi spomínaných v odvolaní, odvolací súd zdôrazňuje že prezumpcia neviny je ústavným princípom, ktorý nesmie byť porušený za žiadnych okolností. Tento ústavný princíp platí aj v priestupkovom konaní, a preto ak bola trestná vec žalobcu postúpená na priestupkové konanie, žalovaný musí takisto počkať na rozhodnutie správneho orgánu v tejto veci. 26. Správnemu rozhodnutiu súdu prvej inštancie vo výrokoch, ktorými súd určil, že okamžité skončenie pracovného pomeru z dôvodu závažného porušenia pracovnej disciplíny žalobcom z 3. júna 2019 je neplatné a pracovný pomer uzatvorený medzi žalobcom a žalovaným na základe pracovnej zmluvy č. j. XXX/XXXX z 28. augusta 2013 naďalej trvá zodpovedá aj súvisiaci výrok o trovách konania. 27. Na základe uvedených skutočností považuje odvolací súd odvolanie žalovaného za nedôvodné a vzhľadom na uvádzané dôvody odvolací súd postupom vyplývajúcim z ustanovenia § 387 ods. 1, 2 CSP rozsudok súdu prvej inštancie v napadnutom rozsahu ako vecne správny potvrdil. 28. O nároku na náhradu trov odvolacieho konania rozhodol odvolací súd podľa ustanovenia § 396 ods. 1 CSP v spojení s ustanovením § 255 ods. 1, 2 a § 262 ods. 1 CSP. Dôvodom takéhoto rozhodnutia o trovách bola skutočnosť, že v odvolacom konaní bol žalobca úspešný v celom rozsahu, preto mu súd priznal nárok na náhradu trov odvolacieho konania proti žalovanému v rozsahu 100 % a zároveň žalovaný v odvolacom konaní úspech nemal. O výške náhrady trov konania rozhodne v zmysle ustanovenia § 262 ods. 2 CSP súd prvej inštancie po právoplatnosti rozsudku. 29. Rozhodnutie bolo prijaté senátom Krajského súdu v Prešove v pomere hlasov 3 : 0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť s výnimkou prípadov podľa § 429 odsek 2 CSP v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 odsek 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2020:8719203353.2 (dáta aktuálne k 9. 11. 2026). Záväzné je znenie zverejnené súdom.




